Főbb pontok 1. Uniós tagjelölti státusz Ukrajnának. Az EGSZB arra kéri az Európai Tanácsot, hogy 2022. június 23–24-i ülésén adjon uniós tagjelölti státuszt Ukrajnának. Ukrajnának a tagjelölt státuszt a nyugat-balkáni országok folyamatban lévő csatlakozási folyamatának sérelme nélkül kell megadni. Az EGSZB támogatja a közösségi vívmányok teljesítésén alapuló fokozatos integrációs lépések rendszerének bevezetését. 2. Az európai civil társadalom szolidaritást vállal Ukrajnával és az ukrán néppel. A civil társadalom gyorsan és hatékonyan reagált, példa nélküli alulról szerveződő fellépéseket váltva ki a polgárok körében. Fokozni kell a humanitárius segítségnyújtást, és a támogatást közvetlenül, a civil társadalmi szervezeteket segítve kell kiutalni. A szakosodott nem kormányzati szervezeteket és a civil társadalmi szervezeteket ténylegesen be kell vonni az uniós és nemzeti humanitárius segítségnyújtás programozásába és nyomon követésébe. 3. Perspektíva biztosítása a menekültek számára. Az EGSZB kéri, hogy az egészségügyi ellátáshoz és a munkaerőpiachoz való hozzáférés (képesítések elismerése, a munkaközvetítők szolgáltatásaihoz, a nyelvtanfolyamokhoz, egészségügyi és oktatási rendszerekhez való hozzáférés) terén a menekültek ugyanolyan jogokkal rendelkezzenek, mint az uniós polgárok. Mind az egészségügy, mind pedig a munkaerőpiac létfontosságú ugyanis a menekültek körében tapasztalható szegénység fokozódásának elkerüléséhez. A szociális partnerek kollektív tárgyalások és ad hoc intézkedések révén segíthetik a munkavállalók integrációját, és megakadályozhatják, hogy kizsákmányolásnak és szociális dömpingnek legyenek kitéve. Az EGSZB különös hangsúlyt fektet a civil társadalmi szervezetek szerepére a gyakran figyelmen kívül hagyott kiszolgáltatott csoportok – a kísérő nélküli kiskorúak, a hozzátartozóiktól elszakított és intézményi gondozásban nevelkedett gyermekek, a fogyatékossággal élő személyek, a roma kisebbségek és a szexuális erőszak áldozatai – védelmében és újrabeilleszkedésében. 4. Újjáépítés. Azonnali európai és nemzetközi pénzügyi támogatásra van szükség az ukrán gazdaság teljes összeomlásának megakadályozásához. Pénzügyi támogatást kell nyújtani a kkv-knak, az ukrán gazdálkodóknak a következő betakarításhoz, valamint az ukrán civil társadalomnak, a munkáltatói szervezeteket és a szakszervezeteket is ideértve, hogy háború idején is teljes mértékben működőképesek maradjanak. Az újjáépítési erőfeszítéseket az innovációnak kell vezérelnie. A civil társadalmi szervezeteket szorosan be kell vonni annak biztosítása érdekében, hogy a jogállamisági reformok, a korrupció elleni küzdelem, valamint a zöld és digitális átállás megvalósítható legyen. 5. Gazdasági kihatás. A háború nem áshatja alá a zöld átállással kapcsolatos szakpolitikák végrehajtását az EU-ban. Az EGSZB arra kéri a tagállamokat és az uniós intézményeket, hogy az élelmiszerár-válság enyhítése érdekében tegyék meg a szükséges intézkedéseket a túlzott áruspekuláció visszaszorítása, a piac átláthatóságának fokozása és a mezőgazdasági termékek importja előtt álló valamennyi akadály ideiglenes felszámolása érdekében. Figyelmeztet arra, hogy sem a Next Generation EU alap, annak „Helyreállítási és Rezilienciaépítési Alap” összetevője, sem pedig a jelenlegi, 2021–2027-es időszakra vonatkozó többéves pénzügyi keretben biztosított rugalmasság nem elegendő az ukrajnai háború miatt jelentkező pénzügyi szükségletek teljes fedezésére. 6. A civil társadalom szerepe. Az EGSZB hosszú múltja és az ukrán civil társadalmi szervezetekkel való kapcsolata fontos szerepet játszik a csatornák nyitva tartásában és az uniós integrációs folyamatban való részvétel lehetővé tételében. Az EGSZB arra kéri a tagállamokat, hogy jelentősen fokozzák az ukrán civil társadalmi szervezetek kapacitásépítését, valamint szervezeti és pénzügyi támogatását. Ösztönzi az uniós és ukrán ifjúsági szervezetek közötti partnerségeket, és javaslatot tesz egy olyan rendezvényre, amely az ifjúsági aktivizmust és annak Ukrajna jövőbeli újjáépítésében betöltött szerepét helyezi a középpontba. Az EGSZB maga is kötelezettséget vállal arra, hogy megerősítse az ukrán civil társadalmi szervezetekkel folytatott együttműködést és eszmecserét, és továbbra is támogassa az EU Ukrajna iránti szolidaritásának és nagylelkűségének fenntartását. E célból az EGSZB július 19-én Krakkóban rendezvényt szervez az ukrán civil társadalommal és az uniós civil társadalommal együtt. Az EGSZB ugyanakkor hangsúlyozza, hogy nem szabad magukra hagyni az Oroszországban még létező független civil társadalmi szervezeteket.